Boer vermoor, familie vasgebind met draad | Netwerk24
Engelse span kodes in om Proteas kaf te draf
Die Oscar-benoemde ster van die fliek Juno en die TV-reeks The Umbrella Academy, Ellen Page, het Dinsdag bekend gemaak dat hy 'n transgender persoon is en sy naam na Elliot verander het.
Boer vermoor, familie vasgebind met draad
Deur Marietie Louw-Carstens 07 Augustus 2017 13:29
Herman BothaFoto: Verskaf
Drie kleinkinders van die boer wat Sondag vermoor is in 'n plaasaanval in die Groblersdal-distrik in Limpopo, moes toekyk hoe 11 gewapende mans hul familielede met draad vasbind.
Herman Botha (64) is hard met 'n ysterpyp oor die kop geslaan en is dood voordat hy per helikopter na 'n hospitaal in Pretoria gevlieg kon word. Hy het Woensdag 'n operasie ondergaan om twee stents in sy hart te sit.
Benita Botha, 'n skoondogter, sê "woorde kan nie die hartseer in ons huis beskryf nie".
"Hartseer oor onskuldige kinders wat hulle oupa verloor het nadat hulle moes sit en kyk hoe elf gewapende mans ons vasmaak en op die vloer laat lê."
Boere en die plaaslike buurtwag het die polisie gehelp om reeds Sondag twee verdagtes vas te trek, maar die res van die rowers was vroeg Maandagmiddag nog op vrye voet.
Herman Botha se Toyota Etios wat teruggevind is nadat sy moordenaars daarmee gevlug het.Foto: SAPD
Herman en sy seun, Bernard, het Sondagoggend na van hulle beeste op die plaas gery. Herman se vrou, Meisie, en Benita en haar drie kinders was kerk toe.
Franska Kleinhans, 'n familievriendin, sê Bernard moes nog na 'n spilpunt op die plaas gaan, maar sy pa het vir hom gesê om hom by die plaashuis af te laai, want hy wou solank 'n braaivleisvuur aansteek.
Die bende gewapende mans het die familie ná kerk ingewag.
"Bernard het onraad vermoed toe hy 'n ruk later by die plaashuis aankom en sien die vuur is nog nie aangesteek nie. Hy het die motorhuisdeur oopgemaak om die braaier uit te haal en vasgekyk in 'n man wat 'n pistool op hom gerig het," sê Kleinhans.
Herman was toe reeds erg aangerand.
Herman Botha en sy vrou, Meisie, by van hulle beeste. Foto: Verskaf
In die huis is Meisie en Benita met draad vasgebind. Benita en Bernard se drie kinders, waarvan die jongste 'n tweejarige meisie, is in 'n ander kamer toegemaak.
"Die kinders was ongelooflik bang," sê Kleinhans.
Meisie en Benita was ook vreesbevange oor wat die aanvallers moontlik aan hulle sou doen.
Die aanvallers het met 'n onbekende aantal vuurwapens en selfone in Herman se wit Toyota Etios gevlug.
Hoewel Herman baie ernstig beseer was ná die houe oor sy kop, het hy nog met sy familie gepraat. Hy het egter kort daarna aan sy beserings beswyk.
"Die gemeenskap is geskok en in rou ná wat gebeur het. Hy was 'n dierbare mens," sê Kleinhans.
Herman was lid van die gemeenskapspolisiëringsforum (GPF) in Groblersdal en het ook op 'n komitee vir landelike veiligheid gedien.
Dr. Theo de Jager, president van die Wêreld-landbouorganisasie, sê hy is geskok oor Botha se dood. "Hy was ook 'n lid van Agri-Limpopo se veiligheidskomitee."
Die Botha-boerdery in die Loskop-vallei in die Groblersdal-distrik bestaan al 68 jaar. Hulle is besproeiing- en beesboere.
* Lt.kol. Moatshe Ngoepe, polisiewoordvoerder, sê later Sondag is beslag gelê op Botha se Toyota Etios wat verlate naby Loskop-winkels gevind is. Van die gesteelde vuurwapens (twee pistole) was nog in die voertuig.
Die res van die aanvallers is vermoedelik in 'n silwer Toyota Fortuner opgelaai. Dié voertuig is later sowat 20 km vanaf die plaas gekry. Die polisie stel nog vas aan wie die Fortuner behoort.